જોકે ભાઈ-બહેન અને ત્યાગ તથા બલિદાનની જૂની વાર્તાઓ ફરી ફિલ્મમાં રજૂ કરવાનો કોઈ અર્થ નથી. કદાચ આ બાબતોને મૂળ ફિલ્મની જેમ જ ટૂંકમાં બતાવવામાં આવી હોત તો આ ફિલ્મની અસર વધુ રહી શકી હોત. મૂળ ફિલ્મમાં જે રીતે મા-દીકરાના સંબંધની આંટીઘૂંટીને બતાવવામાં આવી છે એમાં રીમેક સંપૂર્ણપણે નિષ્ફળ જાય છે અને એ સૌથી મોટો માઇનસ પૉઇન્ટ ગણી શકાય. ગૅન્ગવૉર મૂળ ફિલ્મમાં ઘણી સારી રીતે બતાવવામાં આવી હતી, પણ કાંચા-રઉફને એકબીજાના દુશ્મન બતાવવામાં આવ્યા છે એ માત્ર ડાયલૉગ્સથી જાણ થાય છે. આ બાબતે થોડું કામ કરવાની જરૂર હતી. મૂળ ફિલ્મમાં જેટલી હિંસા હતી એના કરતાં ઘણી વધુ આ ફિલ્મમાં છે અને એને પણ અમુક દર્શકો પસંદ નહીં કરે. આ ઉપરાંત સંપૂર્ણપણે ફિલ્મને સિરિયસ બનાવવામાં આવી છે અને ત્યાં જ મૂળ ફિલ્મમાં મિથુન ચક્રવર્તીએ કરેલા ક્રિષ્નન અય્યરના પાત્રની યાદ આવી જાય અને ઘણા લોકોને લાગશે કે એ બાબતે ફિલ્મમાં ભૂલ કરવામાં આવી છે.